TITTEL Ingen gode ideer skal slippe unna

INGRESS - Ofte er det flaks og tilfeldigheter som avgjør hvorvidt innovasjon og gode grunderideer blir realisert.  

TEKST Jan-Are Hansen

Det mener direktør i Siva, Espen Susegg.
- Treffer man de riktige menneskene underveis? Har man tilgang til den kompetansen som trengs for å ta en ide ut av startgropa og bli kommersialisert? Og hva med investorer? Dette er bare noen av spørsmålene som etableringen av et  innovasjonssenter i Trondheim kan være med på å løse. En fysisk plass der nyskapende miljøer over hele fjøla gjør hverandre gode, forklarer Susegg til TrondheimTech.

Uforløst potensiale 
Diskusjonen om et nytt innovasjonssenter var en av de viktigste temaene som ble brakt på banen i forbindelse med NxtMedia Conference som ble avholdt på torsdag på Scandic Lerkendal. Og interessen er stor.
Tanken er at senteret skal romme bedrifter, klyngeprosjekter, prosjekthotell, et test- og demonstrasjonssenter, inkubator, multimediesenter, utdannings- og forskningspartnere og kapitaltilbydere. Og ikke minst studenter.
- Man vil sikre at ingen gode ideer slipper unna?
- Du kan godt si det på den måten. Et innovasjonssenter vil være svært viktig hva gjelder å fange opp det uforløste potensialet som finnes i teknologibyen Trondheim.

Være djerve og satse
Planene om et innovasjonssenter er ikke nye som sådan. Både i 2007 og 2011 snakket man om behovet for et fysisk samlingsted uten at det ble konkretisert nærmere. Det var Siva som før sommeren løftet planene opp fra skuffen igjen.
- Nå er det ikke slik at innovasjon og grundervirksomhet blir ignorert i Trondheim. Langt i fra. Men vi kan bli mye bedre. Vi må rett og slett våge, Vi må være djerve og satse, fastslår han.
- Det er samtidig viktig å understreke at et slikt signalbygg i utgangspunktet ikke er annet enn glass og betong - det skaper ingenting. Det må fylles av tankegods fra de involverte. Siva vil være med på å legge til rette og finansiere, men det krever en solid planlegging og forankring i bunn, sier Susegg til TrondheimTech.
- Når kan planene om å realisere senteret begynne for alvor?
- Vanskelig å si, men at vi begynner med forarbeidet i 2015 er realistisk. Det er veldig vrient å si når senteret eventuelt står ferdig, men det er lov til å ha hårete mål, understreker han.
- Er det anslått noen prislapp?
- Nei, nei. Det er altfor tidlig å si ennå.

Stappfulle av penger
Rolf Dyrnes Svendsen, redaktør i Adresseavisen og leder for Polaris Media sin medielab, hadde imidlertid gått lengre enn Susegg og hyret inn arkitekt for å lage en visualisering av hvordan innovasjonssenteret kunne se ut (se bilde). 
- Vi har allerede gode etablerte fagmiljøer, men en fysisk struktur eller samlingssted vil gjøre nettverkene mellom disse stødigere og sterkere, sa Dyrnes Svendsen til en lydhør sal og med tydelig adresse til Susegg i Siva.
- Siva er stappfulle av penger. Dette bør de satse på, mente Dyrnes Svendsen som ikke la skjul på at prosjektet Bergen Media City, der de store mediehusene i Bergen vil samles under samme tak i allerede i 2017, var noe Trondheim kunne lære av.
- Bergen ligger foran oss her. Vi har dårlig tid, avsluttet han poengtert.

Plattform
Prorektor for nyskaping på NTNU, Johan Hustad, er en av de som har frontet etableringen av et fremtidig innovasjonssenter i byen. Han la vekt på senteret som en mellomstasjon mellom NTNU og næringslivet.
- Erfaringene vi har fra blant annet Entreprenørskolen ved NTNU tilsier at et innovasjonssenter vil kunne bli en meget god plattform for nyskaping og kunnskapsproduksjon. Det vil også befeste Trondheims posisjon som en plass der grundere lykkes, mente han.
Jaya Thomlison, en av hovedpersonene bak DIGS - Trondheims første coworking space, var enig.
- Du kan kanskje si at DIGS er light-versjonen av et slikt stort innovasjonssenter. Vår erfaring er likevel at det skjer utrolig mye spennende når man jobber under samme tak. Jeg er klar over at ting tar tid, men dette er noe Trondheim må få til, sa hun.

Vilje må til
Susegg mener i likhet med Thomlison at det kan være store gevinster å hente når forskjellige fagmiljøer tenker og arbeider sammen i klynger. Hvilke fagmiljøer og næringsvirksomheter som skal få innpass er imidlertid fremdeles i det blå.
- Er det en fare for at innovasjonssenteret prøver å favne for vidt?
- Nei, det tror jeg ikke. Dette er en prosess. Det aller viktigste nå er at alle de involverte aktørene vil dette sterkt nok, avslutter han.

BILDETEKST1 - Et innovasjonssenter kan være svært viktig hva gjelder å fange opp det uforløste potensialet som finnes i teknologibyen Trondheim, mener direktør i Siva, Espen Susegg. 
(Foto: Jan-Are Hansen)

BILDETEKST2 Kanskje blir innovasjonssenteret slik? (Illustrasjon: Link Arkitektur)